66.

összhangban a 2022. évi pénzügyi évre tervezett bevételeiről és kiadásairól szóló, fent említett 2021. április 29-i állásfoglalásával: a) tudomásul veszi a környezetvédelmi vezetési rendszer (EMAS) középtávú stratégiájának közelgő félidős felülvizsgálatát; megismétli arra irányuló felhívását, hogy a szén-dioxid-kibocsátás csökkentésére vonatkozó jelenlegi tervét belső szén-dioxid-ár alkalmazásával módosítsák a karbonsemlegesség 2030-ig történő elérése érdekében; b) tudomásul veszi, hogy középtávon az EMAS egyik fő kiemelt területe a személyszállításból származó kibocsátások csökkentése lesz; ismét felszólít a távolról vagy hibrid módon hatékonyan lebonyolítható ülésekre való utazások számának észszerű csökkentésére, valamint az alacsony szén-dioxid-kibocsátású alternatívákra való átállás előmozdítására minden fennmaradó utazás esetében, feltéve, hogy ez nem hat ki a jogalkotási és politikai munka minőségére; c) üdvözli a parlamenti személyzet önkéntes távmunkájának kiterjesztését; megismétli arra irányuló felhívását, hogy előnyben kell részesíteni a hibrid üléseket vagy a teljes mértékben távoli részvétellel tartott üléseket, amennyiben azok nem járnak politikai döntéshozatallal, mint például a meghallgatások és a véleménycserék, illetve a belső és előkészítő ülések; megismétli arra irányuló felhívását, hogy az engedélyezés feltétele legyen a hivatalos küldöttségi látogatásokra vonatkozó, a kiküldetést előkészítő és azt követő, teljes mértékben online eligazítás, valamint hogy 2022-től a küldöttségek engedélyezése kizárólag a jogosultságokkal rendelkező személyekre korlátozódjon; ismételten felhívja az Elnökséget annak biztosítására, hogy a strasbourgi rendkívüli bizottsági ülések szigorúan kivételes körülményekre korlátozódjanak, és hogy azokat minden egyes esetben jóváhagyásuk előtt megfelelően indokolják; d) üdvözli a kiküldetésekre vonatkozó szabályok felülvizsgálatára irányuló, jelenleg zajló folyamatot; ismételten felszólít a szükségleteken alapuló megfelelő jóváhagyásra és lehetőség szerint az alacsony szén-dioxid-kibocsátású közlekedési módok igénybevételére; megismétli felhívását, hogy ugyanezen elvek alapján vizsgálják felül az akkreditált parlamenti asszisztensekre (APA) vonatkozó kiküldetési szabályokat; e) ösztönzi a képviselőket, hogy vegyenek igénybe alacsony szén-dioxid-kibocsátású közlekedési alternatívákat; megismétli arra irányuló felhívását, hogy vizsgálják felül a képviselők statútumának a rugalmas turista osztályú repülőjegyek visszatérítésére vonatkozó végrehajtási intézkedéseit az Unión belüli utazásaik során, kivéve a kellően indokolt mentességeket; f) ismételten felhívja a Parlamentet, hogy szorosan működjön együtt az illetékes helyi hatóságokkal és különösen a brüsszeli régióval annak érdekében, hogy a fenntartható városi mobilitás éllovasává váljon azáltal, hogy proaktív szerepet vállal a GoodMove terv végrehajtásában, különösen a parkolóhelyek tekintetében; ismételten felszólít a szolgálati kerékpárok rendszerének Parlamenten belüli kiterjesztésére, valamint arra, hogy a hivatali gépkocsikat használják a kiküldetési megbízással rendelkező képviselők, személyzet és akkreditált parlamenti asszisztensek Brüsszel és Strasbourg között történő szállítására; ismételten felszólít a kizárólag elektromos járművek számára fenntartott parkolóhelyek számának megfelelő növelésére; g) üdvözli a látogatócsoportokra vonatkozó szabályok felülvizsgálatára irányuló jövőbeli javaslatot; tudomásul veszi az illetékes szervezeti egységek intézkedéseit, amelyeket annak érdekében hoztak, hogy tájékoztassák a látogatócsoportok tagjait személyszállításuk környezetre gyakorolt hatásáról; megismétli arra irányuló felhívását, hogy 2022-ben vezessenek be ösztönző rendszert az utazási költségek környezeti hatásokon alapuló visszatérítésére; felszólít arra, hogy a felülvizsgált szabályok legyenek összhangban a Bizottságnak az Európai Parlamenthez, az Európai Tanácshoz, a Tanácshoz, az Európai Gazdasági és Szociális Bizottsághoz és a Régiók Bizottságához intézett, a „Fenntartható és intelligens mobilitási stratégia – az európai közlekedés időtálló pályára állítása” című közleményével (COM(2020)0789), különösen annak a közösségi utazásról szóló 9. bekezdésével, valamint hogy a látogatócsoportok utazási költségeit igazítsa a változó piaci árakhoz, és tegye lehetővé a módosításokat az utazási költségek piaci áringadozásának elkerülése érdekében, amely közvetett földrajzi megkülönböztetést eredményez a látogatók számára; h) megjegyzi, hogy folyamatban vannak az új fotovoltaikus panelek több brüsszeli épületben történő telepítésének költséghatékonyságát értékelő megvalósíthatósági tanulmányok, ugyanakkor megismétli arra irányuló felhívását, hogy Brüsszelben 2023-ra telepítsék a legnagyobb hatékonyságú, legkorszerűbb, tetőre szerelhető fotovoltaikus napelemeket; ismét felszólít a fosszilis tüzelőanyagokkal működő fűtőberendezések korszerűsítésének leállítására, valamint arra, hogy 2022-ben fogadjanak el konkrét mérföldköveket megállapító ütemtervet a fosszilis tüzelőanyagok fokozatos kivezetésére vonatkozóan a meg nem térülő eszközök elkerülése érdekében, továbbá hogy készítsenek elemzést – az EMAS célkitűzéseivel összhangban – a hőszivattyú-rendszerek és más releváns technológiák használatának eredményességéről és hatékonyságáról; ezzel párhuzamosan ismét felszólít arra, hogy a közbeszerzésekben a származási garanciákat fokozatosan helyi megújuló energiaforrásokkal váltsák fel; i) emlékeztet arra, hogy a Parlament nagy többsége támogatja, hogy az intézmény egyetlen székhelyen működjön, biztosítva ezzel az adófizetők pénzének hatékony elköltését, és eleget téve a Parlament szénlábnyomcsökkentéssel kapcsolatos intézményi felelősségének; emlékeztet arra, hogy az Európai Unióról szóló szerződés szerint az Európai Parlament székhelye Strasbourgban található; megjegyzi, hogy a tartós változásokhoz a Szerződés módosítására lenne szükség, amelyhez egyhangúság szükséges; j) üdvözli, hogy az EMAS 2021. évi cselekvési terve előírja a „zöld közbeszerzési ügyfélszolgálattal” való kötelező konzultációt a kiemelt termékkategóriákba tartozó valamennyi közbeszerzési eljárás tekintetében, amennyiben azt szükségesnek ítélik; megismétli azonban azon kérését, hogy a 15 000 EUR-t meghaladó beszerzések esetében kötelező legyen konzultálni a zöld közbeszerzési ügyfélszolgálattal; k) emlékeztet arra, hogy az általános költségtérítésről szóló 2018. évi elnökségi határozatot követően a plenáris ülés határozatokat hozott, és ezért megismétli az Elnökséghez intézett azon kérését, hogy 2021 végéig módosítsa az általános költségtérítésre vonatkozó szabályokat; l) felkéri az Elnökséget, hogy határozzon meg világos és jogilag egyértelmű normákat, amelyek pontosan rögzítik, hogy a visszaélést bejelentő személyek – többek között az akkreditált parlamenti asszisztensek – számára milyen esetekben biztosítható védelem, és ezeket tegye közzé; m) kiemeli, hogy felül kell vizsgálni a Parlament humánpolitikáját annak érdekében, hogy az intézmény hasznosíthassa személyzeti állománya összes tagjának szakértelmét; úgy véli, hogy ezért meg kell változtatni a szabályokat annak érdekében, hogy a személyzet tagjainak összes kategóriája, beleértve az akkreditált parlamenti asszisztenseket is, részt vehessen a belső versenyvizsgákon, és hogy olyan HR-fejlesztési rendszereket hozzanak létre, amelyek lehetővé teszik a Parlament számára, hogy az e kategóriákba tartozók szakértelmét az intézmény szolgálatában tartsa; n) sajnálatát fejezi ki amiatt, hogy az Elnökség nem hajlandó végrehajtani a plenáris ülés számos alkalommal kifejezett akaratát arra vonatkozóan, hogy lépéseket tegyen a tisztviselőknek, egyéb alkalmazottaknak és akkreditált parlamenti asszisztenseknek a Parlament három munkahelye közötti szolgálati utazásokért fizetett juttatások teljes összehangolása érdekében; felhívja az Elnökséget, hogy minden további késedelem nélkül orvosolja az egyenlőtlenségből adódó helyzetet, és haladéktalanul tegyen lépéseket az alkalmazandó szabályoknak a jogi keret módosításához szükséges felülvizsgálatához; o) újfent felhívja az Elnökök Értekezletét, hogy vizsgálja felül az Európai Unión kívüli küldöttségek és missziók munkáját szabályozó végrehajtási rendelkezéseket; hangsúlyozza, hogy e felülvizsgálat keretében fontolóra kell venni, hogy lehetővé tehető-e az akkreditált parlamenti asszisztensek számára, hogy bizonyos feltételek mellett elkísérjék a képviselőket a hivatalos parlamenti küldöttségek és kiküldetések keretében tett utazásokra; p) tudomásul veszi az Elnökség 2021. február 8-i határozatát a távoli részvétel rendszerének keretében történő szavazásról; megjegyzi, hogy az elnök rendkívüli körülményeket megállapító határozatának hiányában a távolról történő szavazás jelenleg nem lehetséges; megismétli az Elnökséghez intézett azon felhívását, hogy tegye lehetővé a képviselők számára, hogy szülési vagy apasági szabadság igénybevételekor, továbbá hosszú távú betegség vagy vis maior esetén gyakorolhassák szavazati jogukat; q) tudomásul veszi, hogy a három munkahelyen jelenleg zajlik a wifi-infrastruktúra lecserélése; felszólít az új infrastruktúra gyors telepítésére; r) emlékeztet a harmadik felektől függő megoldások alkalmazásából eredő, az információbiztonságot és a magánélet védelmét érintő kockázatokra, valamint a nyílt forráskódú szoftverek használatának pozitív hatásaira; ragaszkodik ahhoz, hogy a felhasználók számára lehetővé kell tenni, hogy nyílt forráskódú szoftvereket használjanak a Parlament eszközein, valamint hogy a virtuális ülésekhez és az azonnali üzenetküldéshez decentralizált, nyílt forráskódú megoldásokra van szükség; hangsúlyozza, hogy a felhasználókat megfelelő képzésben kell részesíteni, különös tekintettel a kiberbiztonságra; hangsúlyozza az automatikus átírási és fordítási szoftverek szükségességét, amelyek támogatják az információk egyenlő terjesztését az összes hivatalos nyelven; s) tudomásul veszi az Elnökség által 2020 júniusában elfogadott, a számítási felhőre vonatkozó stratégiai iránymutatásokat; ismételten felszólít olyan intézkedések bevezetésére, amelyek biztosítják, hogy a szoftverek és a digitális infrastruktúra – ideértve a felhőalapú megoldásokat is – Parlament általi beszerzése során el lehessen kerülni a vevőfogvatartás hatásait a hordozhatóságra és a teljes körű interoperabilitásra vonatkozó követelmények révén, továbbá hogy nyílt forráskódú szoftvereket lehessen használni és a közbeszerzés egy részét a kkv-k és az induló innovatív vállalkozások számára lehessen elkülöníteni; t) tudomásul veszi, hogy egyes kapcsolattartó irodák az unió nem hivatalos nyelvein is nyújtanak szolgáltatásokat; felkéri az Elnökséget, hogy vizsgálja meg a kivitelezhetőségét, illetve becsülje meg a költségét annak, hogy a különböző tagállamokon belüli nyelvi kisebbségek, régiók és közösségek nyelvein rendelkezésre álljanak – például az Europa Experience központjai esetében – kommunikációs anyagok; u) tudomásul veszi, hogy milyen hozzávetőleges költségekkel jár kiszervezni a kulcsfontosságú külpolitikai állásfoglalásoknak az érintett ország hivatalos nyelvére történő lefordítását; megismétli azon felhívását, miszerint a parlamenti külügyi tevékenységek hatásának és hatókörének növeléséhez el kell készíteni e dokumentumok fordítását, és gondoskodni kell arról, hogy e célra elegendő előirányzat álljon rendelkezésre; v) tudomásul veszi az „Immersive Online Experience” (Valósághű virtuális élmény) elnevezésű projektet, és a látogatók számára elérhető egyéb online tevékenységeket; kéri, hogy a Parlament munkájának és az általa képviselt értékeknek a szélesebb körű megismertetéséhez dolgozzanak ki és népszerűsítsenek olyan lehetőségeket, amelyek révén virtuális vezetett látogatásokon vehetnek részt a tagállamok és a partnerországok állampolgárai és lakosai; w) ismételten felkéri az Elnökséget, hogy hozza nyilvánosságra a Paul-Henri Spaak épületre vonatkozó határozatát, a költségek részletes bontásával és az igazoló dokumentumokkal együtt; x) emlékeztet az európai parlamenti képviselők statútumának a Parlament által létrehozott önkéntes nyugdíjalapról szóló 27. cikke (1) és (2) bekezdésére; y) tudomásul veszi a lépéseket, amelyeket a Parlament a Covid19-világjárvány takarítási és étkeztetési szolgáltatókra gyakorolt hatásainak enyhítése érdekében tett; újfent felhívja az Elnökséget, hogy gondolja át a Parlament kiszervezési politikáját a takarítási és étkeztetési szolgáltatások tekintetében.